**Årsmelding Orkanger menighetsråd 2016**

Menighetsrådet har ansvar for Den norske kirkes arbeid i sitt sokn. Sammen med kirkelig fellesråd tar menighetsrådet hånd om forvaltningen av kirker og gravplasser. I samråd med soknepresten og andre kirkelig tilsatte skal menighetsrådet sørge for at det blir holdt gudstjenester og kirkelige handlinger, men skal også støtte og drive annet kristent arbeid i soknet. Årsmeldingen er en beskrivelse av dette arbeidet i Orkanger sokn i 2016.

**Menighetsrådet.**

Menighetsrådet har i 2016 hatt følgende sammensetning:

John Egil Bergem, leder

Ole Kristian Fagerli, nestleder og medlem i fellesrådet

Geir Knutzen, kasserer

Per Opøyen, sekretær

Tove Bjerkset, medlem i fellesrådet

Arne Grønset, varamedlem til fellesrådet

Kari Lilleås, varamedlem til fellesrådet

Nina Sæther Christoffersen

Åse Rugland møtte som geistlig medlem etter at Pål Ove Lilleberg sluttet og inntil Kristin Strand begynte i februar 2016.

Varamedlemmer:

1. Anne Kathrine Angvik

2. Jinn Helen Haugnes

3. Brigitte Nicholas Kvarsnes

4. Eli Karoline Olsen

5. Stig Horne

Menighetsrådet har holdt 9 møter i 2016 og behandlet til sammen 70 saker. I tillegg var det et felles møte for menighetsrådene i Orkdal på Geitastrand i forbindelse med bispevisitasen.

**Staben**

Arbeidet i den norske kirke skjer i et samvirke mellom embete og råd og mellom fast ansatte og leke medarbeidere. Utenom prestene har de fast ansatte fellesrådet som arbeidsgiver, men det er flere som har Orkanger menighet som tjenestested alene eller sammen med andre sokn.

Vi startet 2016 med vakanse i prestestillingen, men i gudstjenesten 14. februar ble Kristin Strand innsatt som ny sokneprest.

Ingrid Holte Karlsen er diakonmedarbeider bl.a. på Orkanger og er i tillegg klokker i Orkanger kirke. Piotr og Barbara Wrobel er fortsatt organister i Orkdal.

Kateket Olav Pederstad har et hovedansvar for opplæring. Konfirmantundervisningen, som han leder i samvirke med soknepresten, er en viktig del av hans stilling.

Kim Therese Furuhaug er trosopplærer i Orkdal og leder et omfattende arbeid som foregår i alle menighetene.

Daniel Hellstrøm og Tor Brage Fagerli er kirketjenere i Orkdal. Stell og vedlikehold av kirker og gravplasser utgjør en viktig del av deres arbeid.

Staben ledes av kirkeverge Margit Sødal.

Menighetsrådet har også i 2016 hatt et godt og nyttig samarbeid med prestene, kirkevergen og staben. God kommunikasjon, godt samarbeid i fellesrådet og velvilje hos kommunen som bevilgende myndighet er avgjørende for at menighetens virksomhet skal fungere etter sin målsetting. Hovedinntrykket av 2016 er at de faktorene har vært til stede.

**Statistikk**

|  |  |  |  |  |  |
| --- | --- | --- | --- | --- | --- |
|  | **2012** | **2013** | **2014** | **2015** | **2016** |
| **Døpte** | 30 | 27 | 29 | 28 |  |
| **Konfirmerte** | 35 | 38 | 45 | 43 | 49 |
| **Vigsler** | 6 | 5 | 9 | 6 | 5 |
| **Gravferder** | 38 | 25 | 37 | 26 | 41 |
| **Gudstjenester** | 40 | 36 | 37 | 33 | 33 |
| **Deltakere i gudstjenester** |  | 3502 | 3375 | 3072 | 2871 |
| **Gjennomsnittlig deltakelse** | 90 | 97 | 91 | 93 | 87 |
| **Nattverdgjester** |  | 203 | 280 | 175 | 164 |
| **Nattverd - snitt** | 23 | 17 | 20 | 18 | 15 |
| **Kirkeoffer** | 65987 | 64024 | 57380 | 58224 | 50114 |

**Arrangementer. Økonomi**  
Menighetsrådet har også i 2016 gjennomført flere faste arrangementer som går igjen fra år til år.

Menighetens årsfest ble holdt 13. april. Utenom presentasjonen av menighetens virksomhet, var spørsmålet om tilbakeføring av Orkanger kirke et hovedtema. Det ble orientert om mulighetene og holdt en panelsamtale, der bl.a. ordføreren deltok. Oppslutningen om årsfesten var dessverre forholdsvis dårlig.

Konfirmantfesten ble holdt i Orkdal menighetshus 29. april. Arne Grønset var taler.

Tradisjonen tro arrangerte menighetsrådet kirkekaffe for 50-årskonfirmantene etter gudstjenesten 26. juni. Det var også i tråd med tradisjonen at rådet arrangerte juletrefest på menighetshuset 5. juledag.

Oppslutningen på de tradisjonelle arrangementene har vært lavere enn vi hadde håpet, men tilbakemeldingene fra de som har deltatt har vært positive.

Etter forespørsel fra Folkeakademiet i Orkdal arrangerte menighetsrådet i samarbeid med Folkeakademiet ”Julesongkveld” med Oddgeir Bruaset 13. november. Menighetshuset var fullsatt, og det ble et svært vellykket arrangement.

Menighetsrådets økonomi er generelt god i forhold til å finansiere den løpende virksomheten. I tillegg er vi i stand til å bidra med tilskudd eller forskuttering til enkelte tiltak til kirke, kapell og gravplasser som ellers finansieres over fellesrådets budsjett.

**Informasjon**

Orkdal menighetsblad utgis av menighetene i Orkdal i fellesskap. Menighetene har ett medlem hver i redaksjonskomiteen og har etter tur ansvar for å skaffe hovedinnhold til bladet. Orkanger menighetsråd hadde ansvar for ett nummer i 2016. Fra 2017 er Birger Foseide redaktør for bladet.

Informasjon skjer også via menighetenes felles nettside [www.kirken.orkdal.no](http://www.kirken.orkdal.no).

Orkanger menighet har dessuten en egen Facebook-side.

**Gravplasser**

Arbeidet med å ta i bruk gravplassen ved Orkanger kirke som urnelund er fortsatt på prosjekteringsstadiet.

Det er felt noen trær på begge gravplassene. Menighetsrådet har kjøpt inn noe utstyr til stell av graver ved Den Gode Hyrdes Kapell.

Som tidligere år var det også i 2016 dugnad ved begge kirkegårdene i april. Rundt Orkanger

kirke var konfirmantforeldrene engasjert, mens menighetsrådet serverte kaffe.

Ved Den Gode Hyrdes kapell var menighetsrådet med på selve dugnaden, men fikk god

hjelp av frammøtte, bl.a. fra Orkanger pensjonistforening. Oppslutningen fra konfirmantforeldrene var god. Det stilte også 15-20 personer Ved Den Gode Hyrdes kapell, men det er plass og arbeid for enda flere.

**Kirkebygg. Menighetshuset.**

Spørsmålet om tilbakeføring av Orkanger kirke til opprinnelig stil kom opp etter politiske innspill og var et viktig spørsmål i flere fora våren 2016.

Menighetsrådet konkluderte med at fullstendig tilbakeføring med riving av påbygg er uaktuelt, og at en tilbakeføring av interiøret er kostnadsmessig urealistisk. Når det gjelder tilbakeføring av eksteriøret, mente menighetsrådet at det grunnlaget som var presentert, var for usikkert, særlig økonomisk, til at man kunne anbefale dette.

Kirkelig fellesråd sluttet seg til menighetsrådets anbefaling. Det er derfor i denne omgang ikke aktuelt med en tilbakeføring til opprinnelig stil. Derimot har kommunen bevilget midler slik at det nå kan foretas en nødvendig reparasjon av tårn, vegger og vinduer. Dette vil bli påstartet våren 2017.

Menighetsrådet har i 2016 anskaffet nytt lydanlegg til Den Gode Hyrdes kapell. Det er også startet planlegging av en barnekrok og ny innredning (kjøkken) i det ene sakristiet i kirka.

Før jul ble det også trykt opp egne hefter med julesanger til bruk i gudstjenester og samlinger i juletiden.

Orkanger menighetshus er organisert som en stiftelse som opprinnelig ble dannet av Orkanger menighet og Orkanger indremisjonsforening. Menighetsrådet utgjør sammen med styret i Orkdal Normisjon årsmøtet for menighetshuset, som bl.a. velger stiftelsens styre. Menighetshuset er et viktig redskap i menighetsarbeidet og gir rom for konfirmantundervisning og ulike samlinger i regi av menighetsrådet, diakoniutvalget og frivillige organisasjoner. Huset leies også ut til private, bl.a. til samvær i forbindelse med dåp, konfirmasjon og begravelse. Slik utleie har vært økende de siste årene. Det er foretatt flere vedlikeholds- og opprustingstiltak ute og inne i 2016.

**Gudstjenester**

Menighetsrådet sørger for at det ved de aller fleste gudstjenester deltar en eller flere kirkeverter. Flere frivillige deltar som medliturger og tekstlesere. Fra høsten 2016 har konfirmantene hatt faste oppgaver i forbindelse med gudstjenesten.

Tradisjonen med økumenisk gudstjeneste Langfredag ble brutt i 2016, men det er håp om å få gjenopptatt den. Det ble heller ingen friluftsgudstjeneste i Hermetikken. Men menighetene i Orkdal var sammen om en friluftsgudstjeneste på Geitanesset 12. juni. Tradisjonen med en førjulssamling i Ulvåshytta ble opprettholdt.

**Bispevisitas**

Biskop Tor Singsaas holdt visitas i Orkdal 20-25. september. Menighetsrådet var aktivt med i planleggingen, bl.a. med utarbeiding av en rapport om menighetsarbeidet. Under visitasen var menighetsrådet med på et felles møte for menighetsrådene på Geitastranda. Vi arrangerte salme- og kulturkveld i Orkanger kirke med god oppslutning, og flere fra menigheten deltok på frivillighetsfest på Fannrem. Dessuten bidro menighetsrådet også til serveringen på kirkekaffen etter visitasgudstjenesten, der det også var innsetting av Dagfinn Thomassen som prost.

Bispevisitasen ga mange gode opplevelser til inspirasjon, og tilbakemeldingene fra bispekontoret er i hovedsak veldig positive.

**Diakonalt arbeid.**

Diakoniarbeidet har blitt ført videre i 2016 i samsvar med diakoniplanen fra 2012.

Diakoniutvalget arrangerer hyggetreff hver måned på Orkanger menighetshus. I samarbeid med de øvrige menighetene i Orkdal arrangeres det også en egen tur.

Diakoniutvalget sørger også for at de eldste i menigheten får en oppmerksomhet på merkedager. En gruppe frivillige deler på oppgaven. Ellers deltar diakoniutvalget i besøkstjeneste sammen med de kirkelig ansatte.

Malaba, som er et arbeid blant innvandrerkvinner, er videreført i 2016. Samlingene er i menighetshuset. Arbeidet har vært ledet av diakonmedarbeider Ingrid Holte Karlsen med bistand fra flere frivillige. Malaba har nå også fått en avdeling på Fannrem.

Det er også etablert et tilbud om kirkeskyss med frivillige sjåfører.

**Konfirmantarbeid.**

Andelen av årskullene som velger kirkelig konfirmasjon er fortsatt ganske høy. En god del av de ungdommene som bor på Evjen, og som derfor tilhører Orkdal sokn, velger å konfirmere seg i Orkanger kirke sammen med klassekameratene på ungdomsskolen. Det ble også siste år holdt to konfirmasjonsgudstjenester på lørdag og en på søndag.

Konfirmantundervisningen skjer bl.a. gjennom månedlige samlinger. Konfirmantleiren på Søvassli ungdomssenter er en sentral del av opplegget. Ungdommer fra de foregående årenes konfirmantkull er med som ledere. Sammen med kirkelige ansatte og andre frivillige er de med på å gi konfirmantene gode opplevelser av fellesskap, omsorg, læring og ettertanke. Konfirmantene deltar i Kirkens Nødhjelps fasteaksjon og i ulike opplegg i gudstjenester, bl.a. i lysmessen i adventstiden. Fra sist høst har konfirmantene hatt faste oppgaver knyttet til de enkelte gudstjenestene.

**Trosopplæring.**

Menighetene i Orkdal er med i trosopplæringsenhet 1 i Orkdal prosti sammen med menighetene i Meldal, Skaun og Agdenes. Enheten administreres fra kirkekontoret i Orkdal og det er fire ansatte menighetspedagoger i til sammen to hele stillinger. Kim Terese Furuhaug har hovedansvar for Orkdal.

I trosopplæringen inngår både tradisjonelle og nye tiltak. Dåpssamlinger for foreldre og faddere er vel innarbeidet, likeså utdeling av ”Min kirkebok” til 4-åringene og utdeling av bibler til 5. klassingene.

Nyere tiltak er dåpsgaver, kirkevandring for 6 åringer med utdeling av DVD, Tårnagentene og TEN. Oppslutningen varierer, men er god for en del tiltak som har blitt innarbeidet over noen år. TEN er for de som står på terskelen til å bli tenåringer og arrangeres i Orkanger kirke og Orkanger menighetshus med overnatting. På grunn av sykdom måtte TEN avlyses i 2016. Menighetsrådet deltar aktivt i planlegging og gjennomføring av TEN.

**Annet arbeid blant barn og unge.**

Det drives arbeid blant barn og unge også utenom rammen for trosopplæring.

Før jul hadde barnehagene julevandring i kirka, og det var skolegudstjenester for barne- og ungdomsskolen. Det har også vært samarbeid med skolen i forbindelse med at femteklassingene får utdelt bibler.

For tiden drives det dessverre ikke organisert kristent barne- og ungdomsarbeid i menigheten, men flere ungdommer fra Orkanger deltar i ungdomslederkurs og ungdomskvelder ledet av kateketen. Ungdomslederne er med som ledere på konfirmantleirene og i trosopplæringstiltak. Barn fra Orkanger er også med i Soul Children – koret på Fannrem, og de yngste har nå et tilbud i Pre Soul Children på Svorkmo.

**Frivillige organisasjoner.**

Det er lang tradisjon for virksomhet innenfor frivillige organisasjoner innenfor Den norske kirke. Orkdal Normisjon har fortsatt faste møter i Orkanger menighetshus og har bl.a. to aktive samtalegrupper på Orkanger. I tillegg driver kvinnene i Orkanger misjonsforening fortsatt sitt arbeid for Normisjon og Det Norske Misjonsselskap.

Menigheten har også et direkte engasjement mot organisasjonenes arbeid gjennom avtaler om støtte til prosjekter. Menighetsrådet har nettopp inngått nye misjonsavtaler med Det norske Misjonsselskap og Normisjon for prosjekter på Madagaskar og i Ecuador.

**Oppsummering**

Virksomheten i en menighet er i stor grad knyttet til faste oppgaver og tiltak fra år til år. Dette preger også denne årsmeldingen. Samtidig utfordres virksomheten av endringer i samfunnet, befolkningssammensetning, livssynsmangfold, ny organisering av kirken, nye arbeidsvilkår for prestene og mye annet.

Det er ikke til å komme forbi at statistikken viser synkende tall for oppslutning om gudstjenester, innsamlede midler og for flere andre målbare størrelser. Det gjelder både fra 2015 til 2016 og som tendens over tid.

Samtidig er det ikke tvil om at Den norske kirke fortsatt har stor betydning på Orkanger. Engasjementet for å ta vare på kirka, kapellet og gravstedene er betydelig og støttes av vilje fra politikerne i Orkdal til å bevilge nødvendige midler til drift og vedlikehold. Kirkens plass er tydelig og sterk i de viktige markeringene i livet, dåp, konfirmasjon, bryllup og gravferd. Tilbakemeldingene ved bispevisitasen var også at menighetene i Orkdal står sterkere og har en mindre negativ utvikling enn mange andre steder i bispedømmet.

Et aspekt som ble trukket fram vedrørende Orkanger menighet under visitasen, er at det er en bymenighet ikke bare i navnet, men med mange kjennetegn for bymenigheter. Det er en nyttig påminnelse i planleggingen av menighetsarbeidet i årene framover.

Menighetsrådet ønsker å skape gode møteplasser for unge og gamle på Orkanger både i og utenom de store høytider og familiebegivenheter. Vi vil arbeide for at flere skal hente inspirasjon til hverdagen og styrke til tro og tjeneste i gudstjenestene. Men vi vil også legge vekt på at den enkelte kan bli møtt og vist oppmerksomhet gjennom den diakonale tjenesten. Håpet er at folk kunne møte et tydelig budskap om tilgivelse og håp, nestekjærlighet og et omsorgsfellesskap i praksis.

Mange ansatte og frivillige bruker tid og krefter for å holde oppe et levende menighetsliv på Orkanger. Som et vedlegg til årsmeldingen følger en oversikt over de som har faste oppgaver utenom menighetsrådet.

Orkanger, 15.03.2017

Orkanger menighetsråd

John Egil Bergem

**Orkanger menighet**

**Vedlegg til årsmeldingen:**

**Råd og utvalg, lag og foreninger 2016**

|  |  |
| --- | --- |
| Medlemmer i trosopplæringsutvalget  John Egil Bergem  Anita Hammervik Ofstad  Diakoniutvalget  Diakonmedarbeider Ingrid Holte Karlsen  Gunvor Nyvoll Kjærstad  Eli Karoline Olsen  Siri Horne  *Medarbeidere på hyggetreff:*  Åse Hegle  Leila Hoseinzadeh  Utdeling av åremålsgaver:  Marit Bugge  Elisabeth Mogård Bergem  Eli Karoline Olsen  Marit Krognes  Åse Sjøgård Sæterbakk  Kari Ingeborg Svendgård  Gerd Eggen  Kjellaug Fagerholt  Malaba  Diakonimedarbeider Ingrid Holte Karlsen  Marta Landmark  Marit Bugge  Kjellaug Fagerholt  Ragnhild Hoff  Ann Mari Bakken  Revisor for menighetsrådet  Hans Christian Falch | Misjonskontakter  Det norske Misjonsselskap: John Egil Bergem  Normisjon: Ingrid Holte Karlsen  Det norske Bibelselskap: John Egil Bergem    Styret i Orkanger menighetshus  Eifion Williams, leder  Liss Hege Syrstad  Aage Olav Svendgård  Laila Reitan  Ole Kristian Fagerli  Per Olav Pedersen  Kontakt for utleie: Else Jorunn Pedersen  Orkanger misjonsforening  Elisabeth Mogård Bergem, leder  Solrun Singstad, kasserer  Orkdal Normisjon  John Egil Bergem, leder  Brit Brenne Mogstad, kasserer  Redaksjonskomiteen for Orkdal menighetsblad  Ole Kristian Fagerli  Rådet for Søvasskjølen fjellkirke  Ole Kristian Fagerli  John Egil Bergem |